*Príloha č.2 k rozhodnutiu č.82/2022 s účinnosťou od 12. júla 2022*

**PRÍRUČKA PRE ŽIADATEĽOV**

**Uznávanie skupín výrobcov, organizácií výrobcov, nadnárodných organizácií výrobcov, združení organizácií výrobcov a nadnárodných združení organizácií výrobcov v sektore ovčieho a kozieho mäsa a zmeny ich uznania**

**Bratislava, júl 2022**

**Obsah**

[1. Úvod 3](#_Toc106194202)

[2. Definície a použité pojmy 4](#_Toc106194203)

[3. SKUPINY VÝROBCOV (SV) 6](#_Toc106194204)

[3.1 Minimálne požiadavky pre SV 6](#_Toc106194205)

[3.2 Produkty uznania SV 6](#_Toc106194206)

[3.3 ŽIADOSTI O schválenie SV 6](#_Toc106194207)

[3.4 Postup pri podávaní žiadostí o Schválenie SV 7](#_Toc106194208)

[4. organizácie výrobCov, NaDNÁRODNÉ ORGANIZÁCIE VÝROBCOV, Združenia organizácií výrobcov, NADNÁRODNÉ ZDRUŽENIA organizácií výrobcov, SKUPINY VÝROBCOV 8](#_Toc106194209)

[4.1 MINIMÁLNE POŽIADAVKY PRE UZNANIE OV/ ZOV/NOV 8](#_Toc106194210)

[4.2 Postupnosť krokov pri podávaní žiadostí o uznanie OV/ZOV /NOV/NZOV a žiadostí o zmenu uznania 9](#_Toc106194211)

[4.3 Produkty uznania 11](#_Toc106194212)

[4.4 Stanovy OV/ ZOV/NOV/SV 12](#_Toc106194213)

[5. Kontroly a SANKCIE 13](#_Toc106194214)

[6. KONTAKT 14](#_Toc106194215)

[7. prílohy 14](#_Toc106194216)

1. Úvod

Uznávanie skupín výrobcov, organizácií výrobcov, nadnárodných organizácií výrobcov, združení organizácií výrobcov a nadnárodných združení organizácií výrobcov v rámci Spoločnej organizácie poľnohospodárskych trhov je upravené nasledovnými právnymi aktmi Európskej únie (ďalej len „EÚ“):

* **nariadenie Európskeho Parlamentu a Rady (EÚ) č. 1308/2013** zo 17. decembra 2013, ktorým sa vytvára spoločná organizácia trhov s poľnohospodárskymi výrobkami,   
  a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001   
  a (ES) č. 1234/2007 **v platnom znení** (ďalej len „nariadenie EP a Rady (EÚ)   
  č. 1308/2013“);
* **delegované nariadenie Komisie (EÚ) 2016/232** z 15. decembra 2015, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o určité aspekty spolupráce výrobcov **v platnom znení** (ďalej len „delegované nariadenie Komisie (EÚ) 2016/232“);
* **nariadenie Európskeho Parlamentu a Rady (EÚ) 2021/2115** z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 **v platnom znení** (ďalej len„nariadenie EP a Rady (EÚ) č. 2021/2115“);
* **delegované nariadenie Komisie (EÚ) 2022/126** zo 7. decembra 2021, ktorým sa dopĺňa nariadenie Európskeho parlamentu a Rady (EÚ) 2021/2115 o dodatočné požiadavky na určité typy intervencie stanovené členskými štátmi v ich strategických plánoch SPP na obdobie 2023 až 2027 podľa uvedeného nariadenia, ako aj o pravidlá týkajúce sa pomeru pre normu dobrého poľnohospodárskeho a environmentálneho stavu 1 (norma GAEC 1) v **platnom znení.**

Uvedené nariadenia je možné nájsť na webovom sídle Úradného vestníka EÚ:

[**https://eur-lex.europa.eu/homepage.html?locale=sk**](https://eur-lex.europa.eu/homepage.html?locale=sk)

Okrem hore uvedených nariadení na realizáciu a administráciu podpory sa uplatňujú   
aj nasledovné právne akty:

* **zákon č. 491/2001** Z. z. o organizovaní trhu s vybranými poľnohospodárskymi výrobkami **v znení neskorších predpisov** (ďalej len „zákon č. 491/2001 Z. z“);
* **zákon č. 71/1967 Zb.** o správnom konaní (správny poriadok) v znení neskorších predpisov (ďalej len „zákon č. 71/1967 Zb. o správnom konaní“),
* **zákon č. 39/2007 Z. z.** o veterinárnej starostlivosti v znení neskorších predpisov (ďalej len „zákon č. 39/2007“),
* **zákon č. 357/2015** Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov;
* **zákon č.** **431/2002** **Z. z.** o účtovníctve v znení neskorších predpisov (ďalej len „zákon č. 431/2002“)
* **zákon č. 40/1964 Zb.** Občiansky zákonník v znení neskorších predpisov (ďalej len „Občiansky zákonník“),
* **zákon č. 513/1991 Zb.** Obchodný zákonník v znení neskorších predpisov (ďalej len „Obchodný zákonník“)

2. Definície a použité pojmy

**Organizácia výrobcov** (ďalej len „OV“): právnická osoba alebo jasne vymedzená časť právnickej osoby (podľa § 7 a § 13 Obchodného zákonníka a § 20 Občianskeho zákonníka), ktorá bola zriadená z podnetu **chovateľov oviec a kôz**. Jej cieľom je používanie ekologicky vhodných metód chovu, výrobných technológií a metód nakladania s odpadom, najmä s cieľom ochrany kvality vody, pôdy a krajiny. Posilniť vyjednávaciu silu pri rokovaniach o dodávkach ovčieho a kozieho mäsa so spracovateľmi mäsa a zaistiť svojim členom rentabilný rozvoj výroby ovčieho a kozieho mäsa. Z toho dôvodu by nemali byť štatutárni zástupcovia OV majetkovo a personálne prepojení so spracovateľmi okrem tých prípadov, kedy prvovýrobca ovčieho a kozieho mäsa je zároveň spracovateľom svojej produkcie.

Plní podmienky ustanovené v nariadení EP a Rady (EÚ) č. 1308/2013, v delegovanom nariadení Komisie (EÚ) 2016/232. Má usporiadané svoje vnútorné vzťahy a záväzky s členmi, založený operačný fond, ktorý využíva pre rozvoj organizácie a prevádzky podľa činností v operačnom programe. Len OV môže byť príjemca podpory z EÚ. OV má svoje stanovy, ktoré upravujú aj ďalšie podmienky v súlade s čl. 153 nariadenia EP a Rady (EÚ) č. 1308/2013 v platnom znení a s aktuálne platnými národnými predpismi.

**V prípade zmeny platných predpisov uznaná organizácia výrobcov postupuje podľa prechodných ustanovení jednotlivých predpisov.**

**Členom OV, ktorý sa posudzuje v rámci kritéria na uznanie, je chovateľ oviec a kôz (**podľa prílohy I, časť XVIII, nariadenia EP a Rady (EÚ) č. 1308/2013).

Členom OV môže byť fyzická alebo právnická osoba, ktorá nie je výrobcom, a ktorá sa **nezohľadňuje v rámci kritérií na získanie uznania a nemá priame výhody z opatrení financovaných Úniou.**

**Združenie OV** (ďalej len „ZOV“) je právnická osoba založená najmenej dvoma OV pre účely zabezpečenia odbytu produktov v sektore ovčieho a kozieho mäsa podľa ustanovení čl. 156 nariadenia EP a Rady (EÚ) č. 1308/2013 a **§**10, ods. 5 zákona č. 491/2001 Z. z.. Ak ZOV spĺňa podmienky ustanovené v čl. 4 delegovaného nariadenia Komisie (EÚ) 2016/232, jedná sa o nadnárodné združenie organizácií výrobcov (má aspoň jedného člena z iného členského štátu EÚ). Ak prijme ZOV opatrenia pre spoločný operačný program, musí o tejto skutočnosti informovať platobnú agentúru.

**Nadnárodná organizácia výrobcov (ďalej len „NOV“)** je akákoľvek organizácia výrobcov, v ktorej členské podniky výrobcov sídlia vo viac ako jednom členskom štáte. Sídlo nadnárodnej organizácie výrobcov sa zriaďuje v členskom štáte, v ktorom má organizácia podstatný počet členov alebo členských organizácií, alebo v ktorom organizácia dosahuje prevažný objem alebo hodnotu predávanej výroby (čl. 2 a čl. 4 ods. 1 delegovaného nariadenia Komisie (EÚ) 2016/232).

**Nadnárodné združenie organizácií výrobcov (ďalej len „NZOV“)** je akékoľvek združenie organizácií výrobcov, ktorého členské organizácie výrobcov sídlia vo viac ako jednom členskom štáte. Sídlo nadnárodného združenia organizácií výrobcov sa zriaďuje v členskom štáte, v ktorom majú členské organizácie výrobcov podstatný počet členských organizácií, alebo v ktorom členské organizácie výrobcov dosahujú prevažný objem alebo hodnotu predávanej výroby (čl. 2 a čl. 4 ods. 1 delegovaného nariadenia Komisie (EÚ) 2016/232).

V prípade medzinárodnej OV alebo ZOV sa vykoná pred rozhodnutím o uznaní administratívna kontrola a komunikácia s inými platobnými orgánmi členských štátov podľa čl. 4 ods. 2 a 3 delegovaného nariadenia Komisie (EÚ) 2016/232.

**Stanovy OV/ZOV -** záväzné pravidlá, ktoré prijala OV/ZOV, informujú o právnej forme, stanovujú práva a povinnosti jednotlivých členov a OV/ZOV, pravidlá, ktoré OV prijali v oblasti nahlasovania výroby, uvádzania výrobkov na trh a ochrany životného prostredia, záväzok členov, aby boli členmi iba jednej OV/ZOV a poskytovali informácie, ktoré OV/ZOV požaduje na štatistické účely, postupy na stanovenie, prijatie a zmenu pravidiel členstva, finančné príspevky členov potrebné na financovanie OV/ZOV; pravidlá, ktoré vyrábajúcim členom umožnia demokraticky kontrolovať organizáciu a jej rozhodnutia; sankcie za porušenie povinností podľa stanov, pravidlá pre prijatie nových členov, účtovné a rozpočtové pravidlá potrebné na fungovanie organizácie podľa článku 153 nariadenia EP a Rady (EÚ) č. 1308/2013.

**Skupina výrobcov**(ďalej len „SV“) v sektore ovčie a kozie mäso je právnická osoba (družstvo alebo iná forma spolupráce medzi výrobcami), ktorú uznáva na návrh platobnej agentúry MPRV SR, a ktorá má záujem o uznanie za organizáciu podľa nariadenie EP a Rady (EÚ) č. 1308/2013, ale ktorá zatiaľ nespĺňa podmienky na takéto uznanie. Je zriadená na podnet výrobcov a  nimi kontrolovaná.

Výrobcovia, na podnet ktorých je zriadená, musia vykonávať činnosť spojenú s výrobou poľnohospodárskych výrobkov v sektore ovčie a kozie mäso. Skupina výrobcov musí združovať najmenej piatich spoločníkov alebo členov.

**Hlavná činnosť:** predstavuje koncentráciu produkcie členov – v sektore ovčie a kozie mäso podľa prílohy 1, časť XVIII nariadenia EP a Rady (EÚ) č. 1308/2013, na ktoré získala OV/ZOV/ NOV/NZOV uznanie a ktoré sú touto OV/ZOV/ NOV/NZOV uvádzané na trh.

**Outsourcing je zadávanie činnosti tretím osobám, pričom** OV/ZOV/NOV/NZOV uzatvára prostredníctvom písomnej zmluvy obchodnú dohodu s iným subjektom vrátane jedného   
alebo viacerých svojich členov alebo dcérskych spoločností na účel vykonania predmetnej činnosti v súlade s článkom čl. 155 nariadenia EP a Rady (EÚ) č. 1308/2013 a súvisia s plnením cieľov OV/ZOV/NOV/NZOV stanovených v článku 152 ods. 1 písm. c) uvedeného nariadenia.

OV/ZOV/NOV/NZOV však zostáva zodpovedná za zabezpečenie výkonu uvedenej činnosti a za kontrolu celkového riadenia a dohľad nad obchodnou dohodou o vykonaní činnosti. Okrem iného môžu tieto činnosti zahŕňať zvoz, balenie, skladovanie a umiestňovanie výrobkov na trh člena alebo OV/ZOV/NOV/NZOV.

OV/ZOV/NOV/NZOV, ktoré zadávajú akúkoľvek zo svojich činností tretím stranám, uzatvárajú prostredníctvom písomnej zmluvy obchodnú dohodu, aby sa zabezpečilo, že organizácia výrobcov alebo združenie organizácií si zachováva kontrolu a dozor nad vykonávanou činnosťou (čl. 3 delegované nariadenie Komisie (EÚ) 2016/232).

3. SKUPINY VÝROBCOV (SV)

SV získaním predbežného uznania a realizovaním plánu uznania môžu požiadať o podporu podľa nariadenia EP a Rady (EÚ) č. 2021/2115 pre uľahčenie administrovania a prevádzkovania činností ustanovených v pláne uznania počas prechodného obdobia najviac štyroch rokov od začatia plynutia schváleného operačného programu, ktoré sa skončí najneskôr 31. decembra 2027.

**Podpora poskytnutá skupine výrobcov, ktorá sa neuzná za organizáciu výrobcov do konca prechodného obdobia** (**najviac štyroch rokov od začatia plynutia schváleného operačného programu, ktoré sa skončí najneskôr 31. decembra 2027), podlieha vymáhaniu.**

3.1 Minimálne požiadavky pre SV

1. Mať **najmenej 5 členov poľnohospodárskych výrobcov v prípade OV**, **NOV**, ktorí nie sú personálne a majetkovo prepojení. Členom SV môže by len chovateľ oviec a kôz, ktorý je zároveň evidovaný v centrálnom registri hospodárskych zvierat SR podľa zákona č. 39/2007. Minimálny počet členov sa má dodržiavať počas celej doby existencie SV.
2. **SV sa zriadila z podnetu chovateľov oviec a kôz.**

**Ďalšie požiadavky pre SV:**

Viesť evidenciu o výrobe, pohybe a stave zásob oviec a kôz a produktov členov OV/NOV, na ktoré bola organizácia výrobcov uznaná, podľa zákona č. 431/2002.

3.2 Produkty uznania

Výrobok, ktorý je predmetom uznania, je uvedený v prílohe 1, časť XVIII nariadenia EP a Rady č. 1308/2013 s KN kódom uvedeným v časti 4.3.

3.3 ŽIADOSTI O schválenie SV

|  |  |
| --- | --- |
| **Oprávnený subjekt** | * subjekt spĺňajúci minimálne požiadavky pre SV podľa časti 3.1 príručky |
| **Termín predkladania** | * **kedykoľvek v danom kalendárnom roku** * Ak predkladá žiadateľ prvý operačný program v danom kalendárnom roku, žiadosti predkladá **do 15. októbra** toho istého roka |
| **Formulár** | * Prílohy č. 1 k tejto príručke:   Žiadosť o uznanie skupiny výrobcov (príloha č. 1) |
| **Sprievodné doklady** | notárska zápisnica o ustanovujúcej schôdzi družstva podpísaná všetkými členmi predstavenstva – overená kópia |
| **Povinnosť pre členov** | Chov zaregistrovaný do Centrálneho registra hospodárskych zvierat SR |
| **Adresa predkladania** | * Pôdohospodárska platobná agentúra   Hraničná 12  815 26 Bratislava |

Povinnou prílohou k žiadosti o schválenie operačného programu bude plán na získanie uznania OV, ktorej cieľom bude splniť požiadavky na uznanie. V pláne na získanie uznania sa vymedzia činnosti a cieľové hodnoty na zabezpečenie pokroku pri dosahovaní takéhoto uznania.

**Podpora poskytnutá skupine výrobcov, ktorá sa neuzná za organizáciu výrobcov do konca prechodného obdobia** (**najviac štyroch rokov od začatia plynutia schváleného operačného programu, ktoré sa skončí najneskôr 31. decembra 2027), podlieha vymáhaniu.**

3.4 Postup pri podávaní žiadostí o Schválenie SV

Platobná agentúra najneskôr do troch mesiacov odo dňa podania žiadosti o uznanie SV (vzor uvedený v prílohe č. 1) navrhne Ministerstvu pôdohospodárstva a rozvoja vidieka SR (ďalej len „MPRV SR“) rozhodnúť o uznaní/neuznaní SV. MPRV SR na návrh platobnej agentúry do štyroch mesiacov odo dňa podania žiadosti o uznanie SV uzná túto SV, v prípade ak spĺňa podmienky uznania podľa príslušnej legislatívy EÚ a národnej legislatívy SR.

MPRV SR bezodkladne oznamuje platobnej agentúre rozhodnutia, ktoré vydalo na základe návrhu platobnej agentúry.

# **3.5. PLÁN PRE ZÍSKANIE UZNANIA ORGANIZÁCIE VÝROBCOV (OV)**

Žiadateľ vypracuje plán na získanie uznania za OV (príloha č. 1 časť D), v ktorom uvedie plánované postupy pre dosiahnutie cieľa, ktorým je uznanie OV. Podmienky pre uznanie OV sú uvedené v časti **4.1.**

4. organizácie výrobCov, NaDNÁRODNÉ ORGANIZÁCIE VÝROBCOV, Združenia organizácií výrobcov, NADNÁRODNÉ ZDRUŽENIA organizácií výrobcov, SKUPINY VÝROBCOV

OV/ZOV/NOV/NZOV získaním uznania a následným realizovaním operačného programu, ktorý vypracovali a predložili na schválenie v súlade so  Strategickým plánom SPP 2023 - 2027 môžu požiadať o podporu.

Tento postup platí rovnako aj pre nadnárodné organizácie výrobcov (NOV) a nadnárodné združenia organizácií výrobcov (NZOV), pričom sa žiadosti o schválenie operačného programu (OP) predkladajú v členskom štáte, v ktorom získala NOV alebo NZOV uznanie. Táto NOV/NZOV prehlási, že nepoberá dvojitú finančnú pomoc na OP vo viacerých členských štátoch.

4.1 MINIMÁLNE POŽIADAVKY PRE UZNANIE OV/ ZOV/NOV/NZOV

1. Mať **najmenej 5 členov chovateľov oviec a/alebo kôz,** ktorí nie sú personálne a majetkovo prepojení **v prípade OV**, **NOV** a **najmenej dve organizácie výrobcov v prípade ZOV/NZOV**. Členom OV/NOV môže byť len chovateľ oviec a kôz, ktorý je zároveň evidovaný v centrálnom registri hospodárskych zvierat SR podľa zákona 39/2007. Členom ZOV/NZOV môžu byť len uznané organizácie výrobcov. **Min. počet členov sa má dodržiavať počas celej doby existencie organizácie.**
2. OV/NOV sa zriadila z podnetu poľnohospodárskych výrobcov, čiže chovateľov oviec a kôz.
3. ZOV/NZOV sa zriadila z podnetu OV/NOV uznaných v sektore ovčie a kozie mäso.
4. Byť členom len jednej OV/ZOV/NOV/NZOV zriadenej na rovnaký druh výrobku (uznané produkty OV/ ZOV/NOV/NZOV).
5. Viesť evidenciu o výrobe, pohybe a stave zásob oviec a kôz a produktov členov OV/NOV, na ktoré bola organizácia výrobcov uznaná, podľa zákona č. 431/2002.
6. Stanovy OV/ZOV/NOV/NZOV sú v súlade s časťou 4.4. príručky.

**Ďalšie požiadavky pre organizácie výrobcov:**

* **vykonávajú aspoň jednu z týchto činností:**

1. spoločné spracúvanie;
2. spoločnú distribúciu vrátane spoločných predajných platforiem alebo spoločnej prepravy;
3. spoločné balenie, označovanie alebo propagáciu;
4. spoločnú organizáciu kontroly kvality;
5. spoločné využívanie zariadení alebo skladovacích priestorov;
6. spoločné nakladanie s odpadom, ktorý je priamo spojený s výrobou;
7. spoločné obstarávanie vstupných surovín;
8. akékoľvek iné spoločné činnosti spojené so službami, ktorými sa plní jeden z cieľov uvedených v písmene c) tohto odseku;

* **majú konkrétne zameranie, ktoré môže zahŕňať aspoň jeden z týchto cieľov:**

1. zaistenie plánovania výroby a jej prispôsobenie dopytu, a to najmä z hľadiska kvality a kvantity;
2. koncentrácia ponuky a uvádzanie výrobkov, ktoré vyrobili ich členovia, na trh, a to aj prostredníctvom priameho uvádzania na trh;
3. optimalizácia výrobných nákladov a investičnej návratnosti v reakcii na normy v oblasti životného prostredia a dobrých životných podmienok zvierat a stabilizácia výrobných cien;
4. vedenie výskumu a rozvojových iniciatív zameraných na udržateľné spôsoby výroby, inovatívne postupy, hospodársku konkurencieschopnosť a vývoj trhu;
5. podpora a poskytovanie technickej pomoci pri využívaní pestovateľských postupov a výrobných techník bez nepriaznivého vplyvu na životné prostredie a vyhovujúcich postupov a techník v oblasti dobrých životných podmienok zvierat;
6. podpora a poskytovanie technickej pomoci pri využívaní výrobných noriem, zlepšovanie kvality výrobkov a vývoj výrobkov s chráneným označením pôvodu a chráneným zemepisným označením alebo výrobkov, na ktoré sa vzťahujú vnútroštátne označenia kvality;
7. nakladanie s vedľajšími produktmi, s tokmi rezíduí a s odpadom a ich zhodnocovanie najmä na účely ochrany kvality vody, pôdy a krajiny a na zachovanie alebo podporu biodiverzity a zvýšenie obehovosti;
8. prispievanie k udržateľnému využívaniu prírodných zdrojov a k zmierňovaniu zmeny klímy;
9. príprava iniciatív v oblasti propagácie a uvádzania na trh;
10. riadenie vzájomných fondov;
11. poskytovanie potrebnej technickej pomoci na využívanie budúcich trhov a poisťovacích systémov.

4.2 Postupnosť krokov pri podávaní žiadostí o uznanie OV/ZOV   
 /NOV/NZOV a žiadostí o zmenu uznania

|  |  |
| --- | --- |
| **Oprávnený subjekt** | * subjekt spĺňajúci minimálne požiadavky pre OV/NOV/ZOV/NZOV podľa časti 4.1, príručky |
| **Termín predkladania** | * **kedykoľvek v danom kalendárnom roku** * Ak predkladá žiadateľ prvý operačný program v danom kalendárnom roku, žiadosti predkladá **do 15. októbra** toho istého roka (platí aj pre uznané OV/NOV). |
| **Formulár** | * Prílohy č. 2- 6 k tejto príručke:   Žiadosť o uznanie organizácie výrobcov (príloha č. 2)  **Žiadosť o zmenu uznania** (príloha č. 5) organizácie výrobcov, nadnárodnej organizácie výrobcov, sa **predkladá na Ministerstvo pôdohospodárstva a rozvoja vidieka SR**  Žiadosť o uznanie združenia organizácie výrobcov (príloha č. 3), v prípade NZOV – príloha č. 6  Žiadosť o uznanie nadnárodnej organizácie výrobcov (**platí pre neuznané OV, príloha č. 4**)  **V prípade zmeny organizácie výrobcov na nadnárodnú organizáciu výrobcov alebo naopak (z NOV na OV) sa podáva žiadosť o zmenu uznania.** |
| **Sprievodné doklady** | 1. plnenie najmenších požiadaviek pre OV/ZOV/NOV/NZOV o počte členov; 2. stanovy OV/ZOV/NOV/NZOV (originál alebo osvedčená kópia); 3. v prípade outsourcingu príslušné dohody, zmluvy o spolupráci s uvedením konkrétnej činnosti, ktorú tretia strana má zabezpečovať a finančné záležitosti; 4. notárska zápisnica o ustanovujúcej schôdzi družstva podpísaná všetkými členmi predstavenstva – overená kópia. |
| **Povinnosť pre členov** | * Chov zaregistrovaný do Centrálneho registra hospodárskych zvierat SR |
| **Adresa predkladania** | * Pôdohospodárska platobná agentúra   Hraničná 12  815 26 Bratislava  **v prípade žiadosti o zmenu uznania organizácie výrobcov, nadnárodnej organizácie výrobcov:**  Ministerstvo pôdohospodárstva a rozvoja vidieka SR  Sekcia poľnohospodárstva  Dobrovičova 12  812 66 Bratislava |

Žiadateľ podáva žiadosť o uznanie OV/ZOV/NOV/NZOV (*Príloha č. 2 až 6* ), kde uvádza:

1. všeobecné údaje o žiadateľovi;
2. výrobky, na ktoré požaduje žiadateľ uznanie;
3. čestné vyhlásenia *(Príloha č. 2-6 bod D)*:

* že OV/ZOV/NOV/NZOV alebo jej členovia neprijali a neprijmú priamo ani nepriamo žiadne iné finančné prostriedky EÚ ani národné financie na operácie, ktoré by boli obdobné ako tie akcie, ktoré by potencionálne mohli byť oprávnené na základe nariadenia EP a Rady (EÚ) č. 1308/2013;
* o zabezpečení prístupu oprávnených osôb k vykonaniu akejkoľvek kontroly;
* o poskytovaní údajov pre účely štatistiky a ostatných trhových informácií pre platobnú agentúru alebo ňou poverené inštitúcie.

K žiadosti o uznanie nadnárodnej organizácie výrobcov – príloha č. 4 (nadnárodného združenia organizácií výrobcov – príloha č. 6) a k žiadosti o zmenu uznania OV – príloha č. 5 (ak sa jedná už o uznanú OV a má tendenciu sa stať nadnárodnou organizáciou výrobcov a prijala nového člena z druhého členského štátu) žiadateľ priloží aj úradne preložený doklad o registrácií fyzickej a právnickej osoby vydaný príslušným orgánom členského štátu, v ktorom má sídlo člen (úradne preložené doklady o uznaní jeho členov ako organizácií výrobcov v príslušnom členskom štáte Európskej únie).

Administratívnu kontrolu žiadosti a sprievodných dokladov, ako aj kontrolu na mieste, vykonáva platobná agentúra. Na základe výsledkov z tejto kontroly platobná agentúra Ministerstvu pôdohospodárstva a rozvoja vidieka SR (ďalej len „MPRV SR“) navrhne v termíne do 3 mesiacov odo dňa doručenia žiadosti o uznanie OV/ZOV/NOV/NZOV udeliť uznanie ako OV/ZOV/NOV/NZOV alebo zamietnutie žiadosti OV/ZOV/NOV/NZOV o uznanie, výnimkou je žiadosť o zmenu uznania OV/NOV, na ktorú sa táto lehota nevzťahuje a celé administratívne posudzovanie tejto žiadosti je vykonávané Ministerstvom pôdohospodárstva a rozvoja vidieka SR.

Platobná agentúra môže požadovať doplnenie informácií alebo údajov uvedených v žiadosti   
(s výnimkou žiadosti o zmenu uznania). Ak žiadateľ nedoplní informácie v stanovenej lehote, žiadosť bude odstúpená na MPRV SR s návrhom na zamietnutie uznania. Povinnosť člena, byť zaregistrovaný v Centrálnom registri hospodárskych zvierat overí Platobná agentúra v Centrálnom registri hospodárskych zvierat.

MPRV SR po preskúmaní žiadosti o uznanie svojím rozhodnutím uzná príslušného žiadateľa   
za OV/ZOV/NOV/NZOValebo jeho žiadosť zamietne.

Vo veci uznania OV alebo NOV musí MPRV SR rozhodnúť do štyroch mesiacov od podania žiadosti spolu so všetkými povinnými prílohami, výnimkou je žiadosť o zmenu uznania OV/NOV, na ktorú sa táto lehota nevzťahuje.

Ak platobná agentúra zistí, že OV, ZOV, NOV neplní jedno z kritérií na získanie uznania súvisiace s požiadavkami § 10 ods. 3 zákona č. 491/2001 Z. z., čl. 152 až 156 nariadenia EP a Rady (EÚ) č. 1308/2013, alebo čl. 2 až 4 delegovaného nariadenia Komisie (EÚ) 2016/232, navrhne MPRV SR rozhodnutie o uznaní OV, ZOV, NOV alebo NZOV zrušiť.

Uznané OV/ZOV/NOV/NZOV oznamujú platobnej agentúre všetky zmeny a doplnenia dokladov, ktoré boli na účely uznania predložené agentúre **najneskôr do 15 dní odo dňa ich vzniku**. Uznané OV/ZOV predkladajú všetky informácie, o ktoré požiadala platobná agentúra, a ktoré sa využívajú pri spracovávaní výročných správ pre štatistické spracovanie Európskou komisiou.

4.3 Produkty uznania

Žiadateľ vyznačí v žiadosti výrobok, ktorý je predmetom uznania. Môže ísť o výrobok podľa prílohy 1, časť XVIII nariadenia EP a Rady (EÚ) č. 1308/2013:

|  |  |
| --- | --- |
| **Číselný znak KN** | **Opis** |
| 0104 10 30 | Jahňatá (do jedného roka veku) |
| 0104 10 80 | Živé ovce iné ako plemenné čistokrvné zvieratá a jahňatá |
| 0104 20 90 | Živé kozy iné ako plemenné čistokrvné zvieratá [(1)](https://eur-lex.europa.eu/legal-content/SK/TXT/?uri=CELEX%3A32013R1308&qid=1657173782931#ntc1-L_2013347SK.01076901-E0001) |
| 0204 | Mäso z oviec alebo kôz, čerstvé, chladené alebo mrazené |
| 0210 99 21 | Mäso z oviec a kôz, nevykostené, solené, v slanom náleve, sušené alebo údené |
| 0210 99 29 | Mäso z oviec a kôz, vykostené, solené, v slanom náleve, sušené alebo údené |
| 0104 10 10 | Živé ovce — plemenné čistokrvné zvieratá |
| 0104 20 10 | Živé kozy — plemenné čistokrvné zvieratá |
| 0206 80 99 | Jedlé droby z oviec a kôz, čerstvé alebo chladené, iné ako určené na výrobu farmaceutických výrobkov |
| 0206 90 99 | Jedlé droby z oviec a kôz, mrazené, iné ako určené na výrobu farmaceutických výrobkov |
| 0210 99 85 | Jedlé droby z oviec a kôz, solené, v slanom náleve, sušené alebo údené |
| ex 1502 90 90 | Tuk z oviec alebo kôz, iný ako tuk položky 1503 |
| 1602 90 91  1602 90 95 | Ostatné pripravené alebo konzervované mäso alebo mäsové droby z oviec alebo kôz |

[(1)](https://eur-lex.europa.eu/legal-content/SK/TXT/?uri=CELEX%3A32013R1308&qid=1657173782931#ntc1-L_2013347SK.01076901-E0001)  Produkt uznania uvedený v tejto podpoložke zahŕňa živé kozy iné ako plemenné čistokrvné zvieratá vo všetkých vekových kategóriách

4.4 Stanovy OV/ ZOV/NOV/NZOV

Stanovy okrem zákonom predpísaných náležitostí podľa Obchodného zákonníka alebo Občianskeho zákonníka musia obsahovať aj tieto údaje:

1. **Záväzky členov podľa čl. 153 ods. 1 nariadenia EP a Rady (EÚ) č. 1308/2013:**

- budú uplatňovať pravidlá, ktoré OV/ZOV/NOV/NZOV prijali v oblasti nahlasovania výroby, uvádzania výrobkov na trh a ochrany životného prostredia;

- budú členmi iba jednej OV/ZOV/NOV/NZOV pre akýkoľvek výrobok, ktorý sa v danom podniku vyrába

- budú poskytovať informácie, ktoré OV/ZOV/NOV/NZOV požaduje na štatistické účely;

1. **Stanovy OV/ZOV/NOV/NZOV podľa čl. 153, ods. 2 nariadenia EP a Rady (EÚ)   
   č. 1308/2013 obsahujú:**
2. postupy na stanovenie, prijatie a zmenu pravidiel uvedených v odseku 1 písm. a) čl. 153 nariadenia EP a Rady (EÚ) č. 1308/2013 o nahlasovaní výroby, uvádzaní výrobkov na trh a ochrany životného prostredia;
3. určenie finančných príspevkov členov potrebné na financovanie OV/ZOV/NOV/NZOV;
4. pravidlá, ktoré vyrábajúcim členom umožnia demokraticky kontrolovať organizáciu   
   a jej rozhodnutia, ako aj jej účty a rozpočty;
5. sankcie za porušenie povinností podľa stanov, najmä za nezaplatenie finančných príspevkov členov do operačného fondu, alebo v rámci pravidiel stanovených OV/ZOV/NOV/NZOV;
6. pravidlá pre prijatie nových členov a najmä minimálnu dobu členstva, ktorá nemôže byť kratšia ako jeden rok;
7. účtovné a rozpočtové pravidlá potrebné na fungovanie organizácie.
8. V stanovách OV/ZOV/NOV/NZOV sa tiež môže ustanoviť možnosť priameho kontaktu členov OV/ZOV/NOV/NZOV s nákupcami za predpokladu, že takýto priamy kontakt neohrozí koncentráciu ponuky a uvádzanie výrobkov na trh organizáciou výrobcov. Koncentrácia ponuky sa považuje za zabezpečenú, ak organizácia výrobcov vyjedná a určí podstatné prvky predaja, ako je cena, kvalita a objem.

5. Kontroly a SANKCIE

Kontrolu na mieste ešte pred udelením uznania vykonajú kontrolóri platobnej agentúry u každej SV/OV/ZOV/NOV/NZOV, ktorá podala žiadosť o uznanie. Výnimkou je žiadosť o zmenu uznania OV/NOV, pri ktorej môže MPRV SR požiadať platobnú agentúru o vykonanie kontroly na mieste ešte pred vydaním predmetného rozhodnutia o tejto zmene. Cieľom kontroly je overiť súlad poskytnutých údajov so skutočným stavom.

Žiadateľ je povinný umožniť kontrolu a byť súčinný počas celého procesu výkonu kontroly. Cieľom kontroly je overiť súlad poskytnutých údajov so skutočným stavom a preveriť oprávnenosť vznikajúcej organizácie.

Aktuálny stav a prípadné zistenia vznikajúcej SV/OV/ZOV/NOV/NZOV sú uvedené do správy z kontroly na mieste, ku ktorej má žiadateľ právo sa vyjadriť. Následne je správa postúpená administratívnej kontrole.

Pri SV sa tiež kontroluje ako plní spoločnosť jednotlivé plánované aktivity podľa plánu na získanie uznania za OV.

Ak OV/ZOV neplní informačnú a oznamovaciu povinnosť, platobná agentúra ju upozorní a uloží povinnosť odstrániť zistené nedostatky.

Ak SV/OV/ZOV/NOV/NZOV prestane spĺňať podmienky na uznanie, resp. v prípade zistenia nedodržiavania alebo nezrovnalostí pri vykonávaní tohto opatrenia platobná agentúra jej uloží povinnosť odstrániť zistené nedostatky. Ak ich nedostatky neodstráni v určenej lehote platobná agentúra navrhne MPRV SR rozhodnúť o zrušení rozhodnutia o uznaní do jedného mesiaca odo dňa doručenia návrhu.

**Podpora poskytnutá skupine výrobcov, ktorá sa neuzná za organizáciu výrobcov do konca prechodného obdobia** (**najviac štyroch rokov od začatia plynutia schváleného operačného programu, ktoré sa skončí najneskôr 31. decembra 2027), podlieha vymáhaniu.**

6. KONTAKT

###### Pôdohospodárska platobná agentúra

Sekcia organizácie trhu a štátnej pomoci

Odbor poľnohospodárskych komodít

Hraničná 12

815 26 Bratislava

Ing. František Mlynár, [Frantisek.Mlynar@apa.sk](mailto:Katarina.Gajdosikova@apa.sk), 0918 612 259

Ing. Ondrej Kardelis, [Ondrej.Kardelis@apa.sk](mailto:Ondrej.Kardelis@apa.sk), 0918 612 451

Ing. Juraj Horal, [Juraj.Horal@apa.sk](mailto:Juraj.Horal@apa.sk), 0918 612 198

V prípade žiadosti o zmenu uznania organizácie výrobcov, nadnárodnej organizácie výrobcov:

Ministerstvo pôdohospodárstva a rozvoja vidieka SR

Sekcia poľnohospodárstva

Odbor živočíšnej výroby

Dobrovičova 12  
812 66 Bratislava

7. prílohy

Príloha č. 1 Žiadosť o uznanie skupiny výrobcov (SV)

Príloha č. 2 Žiadosť o uznanie organizácie výrobcov (OV)

Príloha č. 3 Žiadosť o uznanie združenia organizácie výrobcov (ZOV)

Príloha č. 4 Žiadosť o uznanie nadnárodnej organizácie výrobcov (NOV)

Príloha č. 5 Žiadosť o zmenu uznania organizácie výrobcov (OV), nadnárodnej organizácie výrobcov (NOV)

Príloha č. 6 Žiadosť o uznanie nadnárodného združenia organizácií výrobcov (NZOV)